1. Paguba de 20 milioane euro și 30 milioane lei în fonduri europene există și România a fost executată de UE pentru aceste sume. Prin urmare, cei care plătesc în clipa de față în afacerea Tel Drum sunt contribuabilii români. Sechestrul pe avuțiile dlui Dragnea și acoliților săi este pus pentru a garanta recuperarea banilor în cazul că aceștia sunt găsiți vinovați. Deci, buni de plată suntem ori noi, ori echipa Dragnea.

2. S-a pus sechestru pe averea dlui Dragnea până la concurența sumei de 27 milioane euro. Deci, a avut pe ce să pună sechestru DNA. Și în socoteală nu intră celebrul domeniu feudal cu castel din Alexandria, pe care dl Dragnea avu inspirația divină să-l treacă în proprietatea fostei sale consoarte și actuală tovarășă de dosar, Bombonica Prodana, prin partaj, în 2015, taman când, ia te uită, au început anchetele OLAF pe Tel Drum.

Ce rezultă de aici? Rezultă că s-o fi luptând dl Dragnea cu nevăzutul Stat Paralel, până la moarte, ca câinii lui Dinamo, dar, totodată, domnia sa e membru de vază al Statului Parale, aflat foarte la vedere, Statul Parale al celor îmbogățiți ca-n basme fiind lefegii la stat, la statul ăsta român, neparalel.

3. După ce a făcut de râs PSD pe plan european și în ochii românilor nu chiar debili mintal cu Proclamația de la Herculane, în care stă scrisă sintagma Stat Paralel și Ilegitim (ca și cum paralelul ar putea fi legitim; aștept să se înființeze pe undeva prima cârciumă „La Statul Paralel”), dl Dragnea transformă fiecare etapă de prezentare a sa în fața organelor de Justiție într-o crucificare. El este ținta, mielul, sacrificatul, încă din 2012, el o să moară de gât cu Soros și acum, paraleii ăștia, vor „să-i pună sechestru și pe viață”. Iisus Alexandrianul, Hristosul din Teleorman înconjurat de câteva zeci de apostoli mai mult sau mai puțin în uniformă (milionul de pesediști de atâtea ori binevestit a fost înghițit, pesemne, de Statul Paralel), iată icoana pe care vrea s-o vândă cioflingarul.